Gauteng onnie vas oor dwelmmiddels - Maroela Media
Gauteng onnie vas oor dwelmmiddels
'n Laerskoolonderwyser en vyf Nigeriërs is in Brakpan in Gauteng in hegtenis geneem in verband met die besit van dwelmmiddels.
"Die 41-jarige onderwyser van 'n laerskool in Elsburg en twee van die Nigeriërs is Saterdagoggend in Brakpan se middestad in hegtenis geneem," het hoofsuperintendent Wilfred Kgasago, woordvoerder van die Ekurhuleni metropolisie, gesê.
Die polisie het op 'n wenk reageer en die twee Nigeriërs in 'n silwer Daewoo en 'n man in 'n Ford Figo in Hendrik Potgieterstraat dopgehou. Die drie persone is in hegtenis geneem vir die besit van methcathinone (cat).
Lede van die metropolisie het nog drie mans van Nigerië by 'n huis in Queenstraat in hegtenis geneem toe dwelmmiddels in die kombuiskaste opgespoor is. Die huis behoort glo aan die twee mans wat in die Daewoo gery het. Tik en cat met 'n geraamde straatwaarde van R10 000 is gekonfiskeer.
Al ses mans sal na verwagting Maandag in die Brakpan-landdroshof verskyn. Die onderwyser staan tereg op 'n aanklag van die besit van dwelmmiddels en die vyf Nigeriërs word aangekla van die besit en handeldryf in dwelmmiddels.